ባንድ ወቅት መለስ ዜናዊ መቀሌ ላይ ህዝቡን ሰብስቦ “እንኳን ከዚህ እንደወርቅ ከተፈተነ ህዝብ አብራክ ተወለድኩ” ማለቱን ሰምተን ጉድ ብለን ነበር። ጉድ የሚያሰኘው መለስ ዜናዊ ይሄን የሚናገረው ለትግራይ ህዝብ ፍቅርና ክብር ኖሮት ሳይሆን ሆን ብሎ በህዝቦች መካከል ቅራኔን ለመፍጠር ካለው እኩይ ምኞት ተነስቶ መዘባተሉን በማየታችን ነው። መለስ ትግሬን እንደ ወርቅ የሚያይ ቢሆን ኑሮ በትግራይ ህዝብና በቀሪው ህዝብ መካከል ፍቅርንና አንድነትን በሰበከ ነበር። የትግራይን ህዝብ የሚወድ ቢሆንማ ኑሮ “አማራ ቀንደኛ ጠላትህ ነው” ብሎ በሁለቱ ህዝቦች መከከል ጠላትን ለመትከል ባልተጋ ነበር። ትግራይን የሚወድ ቢሆንማ ኑሮ ለነጻነትና ለዴሞክራሲ ብለው በተሰው ትግሬዎች ደምና አጥንት ላይ ዘረኝነትን፤አምባገነንነትን፤ ኢፍትሃዊነትን፤ ዝሪፊያን ወዘተ ተክሎ ትግሬዎች የከፈሉትን መስዋእትነት ከንቱ ባላደረገው ነበር። ከዚህ ሁሉ በኋላ የምንገነዘበው ሃቅ ቢኖር መለስ ዜናዊና ዘረኛ ቡድኑ የትግሬ ቀንደኛ ጠላቶች መሆናቸውን እንጂ የትግሬ ወዳጆች መሆናቸውን አይደለም።
